b'\n_START_ARTICLE_\nLikovni test Benderjeve\n_START_SECTION_\nOpis\n_START_PARAGRAPH_\nPoseben ocenjevalni sistem testa LB, imenovan LB-G, so razvili avtorji H. Schlange, D. Stein, I. von Boeticher in S. Tanelli na psihosomatskem oddelku otro\xc5\xa1ke univerzitetne klinike v G\xc3\xb6ttingenu. V Sloveniji sta test pripravili Marjeta Tu\xc5\xa1evljak in \xc5\xbdivana Bele-Poto\xc4\x8dnik. V Sloveniji LB-G test uporabljajo klini\xc4\x8dni psihologi saj je na Centru za psihodiagnosti\xc4\x8dna sredstva zanj potrebno dodatno strokovno usposabljanje.\n_START_SECTION_\nNamen (uporabnost)\n_START_PARAGRAPH_\nLB-G pomeni posebno obdelavo testa LB za diagnosticiranje mo\xc5\xbeganskih okvar pri otrocih starih od 6 do 15 let. Je presejalni test in ne dopu\xc5\xa1\xc4\x8da nobenih zaklju\xc4\x8dkov niti o stopnji niti o lokalizaciji mo\xc5\xbeganske okvare. Uporaben je na vseh podro\xc4\x8djih psiholo\xc5\xa1kega dela z otroki - za delo v \xc5\xa1olah, svetovalnicah, klinikah in bolni\xc5\xa1nicah, dispanzerjih, centrih za socialno delo in drugod. Preizkus izvajamo individualno.Otroku povemo, da bo risal. Damo mu brez\xc4\x8drten lista papirja A4, svin\xc4\x8dnik 2B in mu drugo za drugo ka\xc5\xbeemo predloge, ki jih vse prerisuje na en list. Risbe vrednotimo po navodilih. Najve\xc4\x8d je mo\xc5\xbenih 42 napak in vsaka napaka \xc5\xa1teje 1 to\xc4\x8dko. Pomagamo si s \xc5\xa1ablonami._NEWLINE_Dobljene to\xc4\x8dkovne vrednosti so rezultat tistih napak, ki otroke z vedenjskimi motnjami lo\xc4\x8dijo na tiste z mo\xc5\xbeganskimi okvarami in na tiste brez njih. Vsak testni rezultat, ki nakazuje verjetnost mo\xc5\xbeganske okvare otroka, naj bi bil povod za natan\xc4\x8dnej\xc5\xa1o medicinsko diagnostiko.\n_START_SECTION_\nTrajanje\n_START_PARAGRAPH_\n\xc4\x8cas prerisovanja likov traja od 6 do 15 minut, \xc4\x8das vrednotenja izdelka pa 15 do 20 minut.\n_START_SECTION_\nMerske karakteristike\n_START_PARAGRAPH_\nObjektivnost je bila v Nem\xc4\x8diji preizku\xc5\xa1ena tako, da je bilo slu\xc4\x8dajno izbranih 20 protokolov LB-G. Neodvisno so jih po opisanih kriterijih ocenili \xc5\xa1tirje ocenjevalci, ki pri razvijanju ocenjevalnega sistema niso sodelovali. Objektivnost, dolo\xc4\x8dena po programu analize variance (0,967)._NEWLINE_Notranja konsistentnost (za postavko so vzeli 42 dolo\xc4\x8denih napak) ra\xc4\x8dunana s Kuder-Richardsonovo formulo je 0,96 (nem\xc5\xa1ki podatki).\n_START_SECTION_\nVeljavnost\n_START_PARAGRAPH_\nPrikazani so biserialni validacijski koeficienti normaliziranih T-vrednosti za kriterij BMO (skupina brez mo\xc5\xbeganskih okvar) proti SMO+MO (skupina s sumom na mo\xc5\xbeganske okvare in skupina z ugotovljenimi mo\xc5\xbeganskimi okvarami) za razli\xc4\x8dne starosti. Ti so od 0,72 do 0,88.\n_START_SECTION_\nNorme\n_START_PARAGRAPH_\nDane so normativne vrednosti v obliki centilov za tri diagnosti\xc4\x8dne skupine: otroci z mo\xc5\xbegansko okvaro, sum na mo\xc5\xbegansko okvaro in otroci brez mo\xc5\xbeganske okvare, lo\xc4\x8dene po polletnih starostnih intervalih._NEWLINE_Podane so tudi T-vrednosti za skupino sestavljeno iz vseh treh skupin (mo\xc5\xbeganske okvare, sum na mo\xc5\xbeganske okvare, brez mo\xc5\xbeganske okvare) lo\xc4\x8dene po starosti od 6 do 15 let. Za to starostno obdobje so podane tudi kriti\xc4\x8dne surove vrednosti.'